Ivuhos

Ti Ivuhos (ammo pay a kas Isla Ibugos, Ibujos, Vuhus ken Ibahos) ket ti maysa kadagiti isla ti Batanes, ti akin-amianan unay a probinsia ti Filipinas. Ti di matagtagitao nga isla ket mabirukan iti laud ti Isla Sabtang ken isina babaen ti adalem a kanal iti gangani a 2 kilometro (1.2 mi) iti kaakaba. Ti Isla Ivuhos ket bassit ken ababa, malaksid ti maysa a turod iti abagatan a patingga. Ti maysa nga aplaya iti korales sakbay ti turod iti akindaya a bangir ket ti laeng natalged a pangsangladan iti isla. Dagiti igid ti baybay kadagiti dua a bangir ti kanal ket beddengan babaen ti raw-ang. Ti atab ket agpaabagatan iti kapardas manipud iti 3 aginggana iti 4 knots, ken ti ugot ket agpaamianan. Tattao Agdama a di matagtagitao ti isla ngem ti nasapa a panagsukisok babaen ti U.S. Geodetic Survey kadagiti nasapa a tawen ti 1900 ket nakabiruk iti pagtaengan iti asideg ti abagatan a patingga ti isla. Heolohia Ti isla ti Ivuhos ket intero a buklen apug a bato ti korales a rummuar kadagiti napadsok a rangkis iti katayag iti sumurok a 60 metro (200 ft). Palikmutan dagitoy iti isla, malaksid iti akidaya a bangir a ti daga ket siiinayad a ngumato manipud kadagiti paraigid ti karuburuban ken dagiti bassit a labneng iti likmut ti aplaya, a maigiddiat kadagiti 300 metro (980 ft) nga aglomerado a rangkis iti isla ti Sabtang iti basbassit ngem 2 kilometro (1.2 mi) iti kaadayo. Ti rabaw ti Ibujos ket siiinayad nga agtultulatid, ngem awanan kadagiti ania man a waig wnno dagiti depinitibo a tanap ti waig. Daytoy a kasasaad ket sangkapaset a gapu ti pannakatunaw ti bato a mangipalubos nga agayus ti danum kadagiti kanal iti sirok ti daga, ngem ti gapu pay daytoy ket ti maysa nga epekto iti kaudian a panagsalto a nagbukel iti isla, a ssan a nangipalubos iti makaanay a panawen a mangbukel dagit waig kadagiti tanap. Mabalin a bulkaniko a dapo ti daga imbes nga apug a bato. Idasig ti Instituto ti Filipinas iti Bulkanolohia ken Sismolohia (PHIVOLCS) ti Isla Ivujos (nailista kas Isla Ibahos) kas maysa a di aktibo a bulkan iti Filipinas. Ti maysa a di nanaganan a submarino a bulkan ket mabirukan iti 5 kilometro (3.1 mi) iti laud ti Ivujos, a naudi a bimtak idi 1854. Ti bantay-baybay ket rummuar iti agarup a 24 metro (79 ft) iti baba ti rabaw ti danum. Dagiti nagibasaran